“ALTERNATIVNI” DOBAVLJAČI

Lažnim predstavljanjem do udjela na tržištu struje

Vezani članci OKRUGLI STOL ZAGREBAČKE BURZE “IPO HEP-a mogao bi ponovno popularizirati tržište kapitala”

Na vratima Petre N. (podaci poznati redakciji) 19. travnja prošle godine pojavile su se osobe koje su došle “očitati brojilo”.

Na Petrino pitanje jesu li iz Elektroslavonije, potvrdno odgovoraju i traže na uvid posljenji plaćeni račun za struju. Konstatiraju da je Petra uredni platiša i da ima pravo na popust od šest posto jer redovito plaća svoje obaveze. Daju joj da potpiše ugovor i odlaze. Nakon nekog vremena nazivaju je da potvrdi da je potpisala ugovor, što ona i čini.

Petra je bila umirovljenica i udovica od 72. godine koja je živjela sama. Pretrpjela je moždani udar. No sasvim je dobro socijalno funkcionirala uz malu pomoć prijatelja i susjeda pa nije željela u starački dom. Djeca su joj odrasla i već više od 25 godina žive u Kanadi, pa Petra nije imala financijskih problema kao većina umirovljenika.

“Petra mi je rekla da su bili iz Elektroslavonije i da su joj ponudili jeftiniju struju jer je uredni platiša. Pokazala mi je ugovor, ali smo vidjeli da to nema veze s Elektroslavonijom, pa smo odmah otišli u HEP. Tamo su nas uputili u potrošačku udrugu, gdje nam je pravnica pomogla oko raskida ugovora, koji smo morali napraviti u roku od 14 dana. To je napravljeno u roku od sedam dana i poslano poštom preporučeno. I zvali smo ih, ali nitko se danima ne javlja na telefon”, posvjedočila je Petrina prijateljica Ana.

Na žalost, Petra je u veljači ove godine preminula. Njezina djeca su, sređujući papire nakon njezine smrti, zatekla desetke računa za struju tvrtke 220v d.o.o., iako znaju da je Petra bila HEP-ov korisnik.

Pokušavajući otkriti kako se dogodilo da je Petra s HEP-a prešla na 220v, uvidjeli su da su prodajni akviziteri sklopili dva ugovora s Petrom - jedan za kuću, a jedan za vikendicu. Iako je Petra raskinula oba ugovora, tvrtka 220v nastavila je slati račune za vikendicu na njezinu adresu. Kada je vidjela račune s dugom i popratnim tekstom u kojem upozoravaju da će isključiti struju i pokrenuti ovrhu, Petra je počela plaćati račune. “Pozivamo Vas na hitnu uplatu Vaših obaveza jer u suprotnom ulazite u rizik prekidanja pružanja naših usluga - tj. iskapčanje isporuke električne energije i početak ovršnog postupka prema Vama”, upozoravali su iz 220v.

Bez odgovora

Pokušali smo saznati kako se dogodilo da tvrtka 220v nije prekinula naplatu unatoč tome što je ugovor i prije isteka zakonskog roka bio prekinut, ali nismo uspjeli dobiti odgovor. Iz tvrtke 220v na naš su nas upit obavijestili da “kupci tvrtke 220v, Ugovor mogu raskinuti pisanim putem, osobno ili e-mailom. Ukoliko je raskid ugovora u zakonskom roku od 14 dana isti omogućavamo i telefonskim putem. Za navedeni slučaj molimo da nam se javi sam kupac ili osoba ovlaštena za zastupanje kupca, tako da utvrdimo je li došlo do tehničke pogreške.” Kako je Petra u međuvremenu preminula a ostavinska rasprava još nije provedena, to će pitanje ostati bez odgovora još neko vrijeme. Sigurni smo jedino da je raskid ugovora napisan, potpisan, poslan i zaprimljen u tvrtki 220v d.o.o. 26. travnja 2016., ali nikada nije realiziran. Zašto nije, odbili su komentirati iz tvrtke 220v. U prekršajnim odredbama Zakona o zaštiti potrošača predviđene su kazne od 10.000 do 100.000 kuna.

Na meti starije osobe

Da ovo nije jedini ovakav slučaj, potvrdili su nam i u Potrošačkom forumu. Pravnica Dunja Mak susrela se s mnogo sličnih pritužbi i raskida ugovora.

“Napisali smo mnogo raskida ugovora. Ne znam točno koliko postotno to iznosi, ali građani nam često dolaze da im pomognemo napisati raskid ugovora za opskrbu električnom energijom. To su vrlo česti slučajevi.”

- Gotovo uvijek dolaze stariji ljudi, koji se i inače smatraju osjetljivom skupinom potrošača. Zbog svoje dobi, zdravstvenog stanja ili lakomislenosti podložniji su sugestijama i utjecajima prodajnih predstavnika, pa njima ciljano dolaze - da dobiju još jedan ugovor sklopljen na prijevaru - kaže Dunja Mak iz Potrošačkog foruma, Udruge za zaštitu i promicanje potrošačkih prava građana, pri kojoj djeluje savjetovalište za potrošače u Osijeku.

“Rekla bih da se gotovo svaki raskid ugovora koji smo pomogli napisati odnosio na slučaj lažnog predstavljanja. Lažno se predstave da su iz HEP-a i ponude ugovor na potpis. Ali u ugovoru se nigdje ne spominje HEP, nego jasno i transparentno piše o kojoj je tvrtki riječ, pa je tu malo odgovornost i na građanima, koji ugovor ne čitaju”, kaže Dunja Mak.

Tražite iskaznicu

Iz HEP-a kažu da redovito prate ovu pojavu i da su zabilježili mnogo ovakvih sličnih slučajeva. Napominju kako građani nisu dužni omogućiti obavljanje bilo koje radnje u vezi s mjernim mjestom ili priključkom osobama koje nemaju valjanu iskaznicu HEP ODS-a ili je odbiju pokazati.

“Na distributivnom području HEP Operatora distribucijskog sustava Elektroslavonije Osijek zabilježen je određeni broj reklamacija kupaca (uglavnom je riječ o građanima starije životne dobi) koji su potpisali prelazak drugom opskrbljivaču misleći kako potpisuju ugovor s HEP-om”, kažu iz HEP-a.

Vuk TEŠIJA

HERA reagira samo na prigovor korisnika ili opunomoćenika Poslali smo upit i Hrvatskoj energetskoj regulatornoj agenciji (HERA), ali su nam objasnili da je preduvjet za poduzimanje bilo kojih koraka upravo prigovor korisnice ili njezina opunomoćenika. Pa stoga i za reagiranje iz HERA-e treba pričekati završetak ostavinske rasprave.

Prodajni predstavnici su “vanjski partneri” Pokušali smo saznati obučava li tvrtka 220v svoje terenske komercijaliste te dobivaju li oni naknadu za sklopljeni ugovor koji biva raskinut u roku od 14 dana, ali vrlo brzo nam je odgovoreno da njihovi terenski komercijalisti ne dovode u zabludu kupce te da oni zapravo nisu njihovi zaposlenici. “Energetski subjekt 220V d.o.o. za potrebe obavljanja direktne prodaje koristi terenske komercijaliste koji prilikom obilaska terena uvijek imaju akreditacijske isprave temeljem kojih ih građani mogu identificirati. Također na svim obrascima ugovora je jasno vidljiv žig, logo te sve javno dostupne informacije i kontakti. Prilikom razgovora s potencijalnim kupcima električne energije, terenski komercijalisti se ne služe bilo kakvim prijevarama ili zavaravajućim postupanjem, a dodatni mehanizam zaštite krajnjih kupaca je postupak da se svaki ugovor o opskrbi električnom energijom koji komercijalist sklopi na terenu, naknadno telefonski potvrđuje s krajnjim kupcem. Opskrbljivač električne energije 220V d.o.o. svoje prodajne predstavnike zapošljava putem vanjskih partnera koji obračunavaju plaću djelatniku sukladno svojoj poslovnoj politici”, stoji u priopćenju koje potpisuje direktor 220v d.o.o. Marko Lalić.